Galder Gonzalez

Galder Gonzalez Larrañaga (Barakaldo, Bizkaia, 1982ko uztailaren 7a) ezkerreko abertzalea, dibulgatzailea eta wikilaria da.  Argia Saria (2010),  Durangoko Azokako Sormen Beka (2018), eta CAF-Elhuyar Saria (2020) irabazi dituela, euskarazko eta doako ezagutza entziklopedista librea ontzen eta sustatzen dihardu.

Bizitza 

Lehenengo bizilekua Getxon (Bizkaia) izan zuen; artean umea zela, familia Altsasura (Nafarroa Garaia) aldatu zen, industria-birmoldaketaren eraginez, bizibide bila. Hamasei urte zituela, Ikasle Abertzaleak erakunde politikoan sartu zen. Gero, urte askoan, erakundeko buruetako bat izan zen; eledunetako bat ere izan zen. Ikasle erakunde horren bidez, Euskal Herriko Unibertsitateko Ikasle Kontseiluko lehendakari izan zen XXI. mendearen hastapenetan.

Hemezortzi urte zituela kartzelatu zuten lehendabizikoz, aldizkari antimilitarista bat zela eta. Garai hartan oraindik Altsasun bizi zen. Gerora Zarautza (Gipuzkoa) aldatu zen, eta Sortu alderdiko zuzendaritza osatzeko hautagaietako bat izan zen 2017ko urtarrilean, alderdi horren birfundazioko prozesuan.

Euskal Herriko Unibertsitatean Geologia ikasi zuen, eta Primatologia Bartzelonako Unibertsitatean, baina lanbidez gero ez da aritu alor horietan.

Euskal Wikilarien Kultur Elkarteko sortzaileetako bat izan zen 2016an. Eta 2017tik bera izan da Eusko Jaurlaritzarekin eta unibertsitateekin garatzen ari den Hezkuntza Proiektuko arduraduna. Mundu eremuko Wikimedia Fundazioko bilera eta kongresuetan ohiko ordezkaria izaten da, eta hainbat ekinbide sustatzen aritzen da, esaterako: Wikipediako artikuluak euskarara itzultzeko tresnak garatzea, Euskal Wikipediako artikuluen ORES kalitate-neurria erakustea, edo Wikidatan lexema igoera masiboa egitea.

Sariak 
 2010: Argia Saria, Grebaorokorra.info webgunearen bidez erakutsi zuelako «hedabide txikiek, elkarlanean eta teknologia berrien laguntzarekin, posible dutela hedabide handiek ematen ez duten informazioa eskaintzea askoz baliabide gutxiago izanagatik ere».
 2018: Durangoko Azokako Sormen Beka, Etzi Portu Maritimoa taldeko kidetzat, euskaraz asmatutako lehenengo rol jokoa (Atopia RPG) sortu zutelako.
 2020: Dibulgazio-artikulu orokorretarako CAF-Elhuyar Saria, «Io eta argiaren abiadura» artikuluarengatik. ikuspegi historikotik zientziak aurrera nola egiten duen erakusten du. «Lan irakurterraza, erakargarria eta bitxia» da, epaimahaiaren iritziz; «irakurlearen arreta harrapatzen duena».

Erreferentziak

Kanpo estekak 
 @theklan kontua, Mastodon-en.
 @theklaneh kontua, Twitter-ren.
 Galder Gonzalez Larrañaga, Inguma datu-basean.

Altsasuarrak
Zarauztarrak
Euskal Herriko geologoak
Zientzia dibulgatzaileak
Euskal Herriko wikilariak
Euskal Wikilarien Kultura Elkarteko kideak
Euskal Herriko Unibertsitateko ikasleak
Elhuyar Artikulu Orokorretako saridunak
Ezkertiar abertzaleak